b'\n_START_ARTICLE_\nIbrahim Lodi\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIbrahim oli is\xc3\xa4ns\xc3\xa4 Sikandar Lodin toiseksi vanhin poika ja h\xc3\xa4n nousi Delhin sulttaanikunnan hallitsijaksi p\xc3\xa4iv\xc3\xa4\xc3\xa4 is\xc3\xa4ns\xc3\xa4 kuoleman j\xc3\xa4lkeen, eli 22. marraskuuta 1517. Lodi-dynastia oli Delhin sulttaanikuntaa hallinnut pataanitaustainen hallitsijasuku. Valtakunnan ylimyst\xc3\xb6 ei hyv\xc3\xa4ksynyt Ibrahimin valtaannousua, mutta kun he eiv\xc3\xa4t sit\xc3\xa4 voineet varsinaisesti est\xc3\xa4\xc3\xa4k\xc3\xa4\xc3\xa4n osa heist\xc3\xa4 nostatti Ibrahimin nuoremman veljen Jalal Khanin Sharkin maakunnan hallitsijaksi Jawnpurissa. Ibrahim p\xc3\xa4\xc3\xa4tti est\xc3\xa4\xc3\xa4 veljens\xc3\xa4 valtaannousun ja valtakunnan kahtiajaon, jolloin t\xc3\xa4m\xc3\xa4 kapinoi ja h\xc3\xa4visi Ibrahimin armeijalle. Jalal Khan pakeni Gwalioriin, jonne Ibrahim hy\xc3\xb6kk\xc3\xa4si h\xc3\xa4nen per\xc3\xa4ss\xc3\xa4\xc3\xa4n. Jalal j\xc3\xa4i lopulta vangiksi ja h\xc3\xa4n kuoli vankeudessa Hansissa.  _NEWLINE_Maansa ylimyst\xc3\xb6n ep\xc3\xa4luottamuksesta k\xc3\xa4rsinyt Ibrahim alkoi hallita tyrannin ottein. Sikandar Lodin hallinnossa vaikuttanut Miyan Bhoa ja Kalpin hallitsija Azam Humayun Sarwani teloitettiin Ibrahimin k\xc3\xa4skyst\xc3\xa4, jolloin muut ylimyst\xc3\xb6n j\xc3\xa4senet alkoivat huolestua oman kohtalonsa puolesta. Monet heist\xc3\xa4 kapinoivat, mik\xc3\xa4 ajoi valtakunnan kaaokseen. Ibrahim m\xc3\xa4\xc3\xa4r\xc3\xa4si Punjabin kuvern\xc3\xb6\xc3\xb6rin\xc3\xa4 toimineen Dawlat Khanin saapumaan hoviinsa, mutta t\xc3\xa4m\xc3\xa4 piti kutsua ansana ja l\xc3\xa4hetti itsens\xc3\xa4 tilalle poikansa Dilawarin. T\xc3\xa4st\xc3\xa4 raivostunut Ibrahim pisti Dilawarin joksikin aikaa vankilaan. Dilawarin p\xc3\xa4\xc3\xa4stess\xc3\xa4 viimein ulos ja h\xc3\xa4nen palattuaan is\xc3\xa4ns\xc3\xa4 luokse h\xc3\xa4n kertoi Ibrahimin kiduttavan ja n\xc3\xb6yryytt\xc3\xa4v\xc3\xa4n ylimyst\xc3\xb6n j\xc3\xa4seni\xc3\xa4 vankiloissaan. Dawlat Khan p\xc3\xa4\xc3\xa4tti t\xc3\xa4ll\xc3\xb6in, ett\xc3\xa4 hallitsijan oli kukistuttava ja tuekseen h\xc3\xa4n kutsui timuridihallitsija Baburin._NEWLINE_Babur eteni Intiaan ja Ibrahimin sanotaan johtaneen miljoonan miehen armeijaa t\xc3\xa4t\xc3\xa4 vastaan. Osapuolten armeijat kohtasivat Panipatissa vuonna 1526. Baburin tuliaseita ja parempaa taktiikkaa k\xc3\xa4ytt\xc3\xa4neet joukot veiv\xc3\xa4t voiton ja Ibrahim sai surmansa taistelukent\xc3\xa4ll\xc3\xa4. H\xc3\xa4nen irti leikattu p\xc3\xa4\xc3\xa4ns\xc3\xa4 tuotiin Baburille, joka salli t\xc3\xa4lle sankarin hautajaiset. Ibrahimin hautarakennus sijaitsee edelleen l\xc3\xa4hell\xc3\xa4 h\xc3\xa4nen kuolinpaikkaansa ja jotkin paikalliset alkoivat pit\xc3\xa4\xc3\xa4 h\xc3\xa4nt\xc3\xa4 ajan my\xc3\xb6t\xc3\xa4 pyhimyksen\xc3\xa4. Baburin mukaan Ibrahimin \xc3\xa4iti suunnitteli uuden hallitsijan myrkytt\xc3\xa4mist\xc3\xa4 ja t\xc3\xa4m\xc3\xa4n suunnitelmien paljastuttua h\xc3\xa4net karkotettiin Kabuliin, jossa h\xc3\xa4n teki itsemurhan. Karkotetuksi p\xc3\xa4\xc3\xa4tyi my\xc3\xb6s Ibrahimin nuori poika, jonka tarkempaa kohtaloa ei tunneta.'